Det Økonomiske og Sociale Udvalgs udtalelse om "Ændret forslag til Rådets afgørelse om deltagelsesregler for virksomheder, forskningscentre og universiteter gældende under gennemførelsen af Det Europæiske Atomenergifællesskabs rammeprogram 2002-2006 (Euratom)"

(KOM(2001) 823 endelig/2 - 2001/0327 (CNS))

(2002/C 241/30)

Rådet for Den Europæiske Union besluttede den 28. maj 2002 under henvisning til Euratom-traktatens artikel 7 sammenholdt med artikel 3 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Henri Malosse til hovedordfører.

Det Økonomiske og Sociale Udvalg vedtog på sin 392. plenarforsamling, mødet den 18. juli 2002, enstemmigt følgende udtalelse.

1. Indledning

1.1. ØSU beklager, at det modtog høringsanmodningen på så fremskredent et tidspunkt trods sin enekompetence som rådgivende organ i forbindelse med Euratom-traktaten. Udvalget lægger nemlig stor vægt på denne kompetence pga. kerneenergiens problematiske karakter i forhold til samfundet, og i betragtning af, hvor nødvendigt det er med en behørig information og høring.

1.2. Kerneenergi rejser netop en særlig kompliceret problematik hvad angår inddragelse af borgerne i lyset af behovet for nye miljøvenlige energiformer og de problemer, der er forbundet med de høje kernekraftrisici og bortskaffelse af atomaffald. Det bør tydeligt fremgå af forslaget, at man i den sammenhæng søger at styrke modellerne for ydeevne- og sikkerhedsvurdering gennem permanente informations-, hørings- og uddannelsesmekanismer. Det drejer sig således om at iværksætte en bedre reguleringsprocedure for at kunne træffe de bedste strategiske valg samt imødekomme borgernes behov for information om kerneenergien og dens langsigtede konsekvenser.

2. Deltagelsesreglerne for 6. FTU-rammeprogram (Euratom)

2.1. ØSU afgav allerede dem 21. februar 2002 en udtalelse om deltagelsesregler og formidlingsregler for gennemførelsen af Det Europæiske Fællesskabs rammeprogram(1).

2.2. Udvalget fremkom i denne udtalelse med konkrete forslag, der blandt andet tager sigte på forenkling, større åbenhed og bedre sammenhæng med EU's målsætninger. Disse bemærkninger er alt andet lige fortsat relevante og gælder til de regler, der vedrører Euratom-programmet. Udvalget ønsker især at betone behovet for en mere radikal forenkling af formaliteterne for indgivelse af ansøgninger. Deltagelsesbetingelserne for små og mellemstore enheder (virksomheder, universiteter osv.) bør endvidere præciseres, da det solidariske ansvar, som pålægges deltagerne, risikerer at udgøre en afgørende hindring. En væsentlig del af forskningsaktiviteterne inden for Euratom-sektoren kan nemlig også tildeles små og mellemstore enheder.

2.3. ØSU tager endnu engang forbehold med hensyn til den mulighed, som konsortierne fremover gives for selv at indkalde tilbud på visse aktiviteter eller for at udvide visse aktiviteter. Udvalget insisterer på, at det sker inden for den af Kommissionen fastlagte ramme, så åbenhed, ligebehandling og overensstemmelse med programmålsætningerne garanteres(2).

2.4. ØSU understreger, at det er vigtigt at afstikke en finansiel ramme, der omfatter udgifter forbundet med overvågning, og foreslår - med henblik på at tilføre forslaget større klarhed - at denne fastsættes i et særligt kapitel i forslaget til afgørelse.

2.5. Deltagelsesreglerne for Euratom-programmerne adskiller sig i hovedtræk fra EU's øvrige programmer på tre væsentlige punkter:

2.5.1. En mere begrænset åbning over for tredjelande (kun associerede ansøgerlande er nævnt)

2.5.2. Manglen på formidlingsregler, hvilket kan begrundes med sektorens noget kontroversielle karakter.

2.5.3. De særlige regler under det prioriterede emneområde "forskning i fusionsenergi", som muliggør indgåelsen af associeringskontrakter med medlemsstater, associerede stater eller retlige enheder, der er etableret i de pågældende stater.

3. Særlige bemærkninger

3.1. Det er klart, at der i reglerne for deltagelse af virksomheder, forskningscentre og universiteter i tredjelande bør tages højde for, at kerneenergi - i kraft af dens videnskabelige, industrielle såvel som politiske aspekter - udgør et meget følsomt emne, hvorfor reglerne bør være særlig restriktive og regelmæssigt kontrolleres. Det er dog samtidig vigtigt under revisionen af disse regler at støtte og være åben over for alle de berørte aktører, hvoraf det i første række er ansøgerlandene, der alle står over for de samme problemer med energiforskning, bortskaffelse af atomaffald, radioaktiv beskyttelse samt nuklear sikkerhed og sikkerhedskontrol. Det burde være muligt med alle disse sikkerhedsforanstaltninger at etablere samarbejdsaktiviteter, eksempelvis med lande, der er i besiddelse af højteknologi (Canada, Japan, USA) eller lande, der står over for lignende problemer (f.eks. Rusland i forhold til visse ansøgerlande som Bulgarien og Litauen).

3.2. Trods manglen på formidlingsregler, som også skyldes disse sikkerhedsforanstaltninger, påpeger ØSU, at der er lige så stor en fare forbundet med en utilstrækkelig formidling af videnskabelige og tekniske oplysninger om denne sektor. Det er i orden at være forsigtig, men man skal passe på med ikke at smække døren i for fremskridt. Der bør derfor opstilles en meget præcis teknisk protokol, der fører regnskab med, hvilke oplysninger der formidles og hvordan, og som overholder sikkerhedskravene, alt imens der sikres størst mulig gennemsigtighed.

3.3. ØSU ønsker navnlig at fremhæve relevansen af at uddanne personale og borgere som led i en sikkerhedsstrategi. Alle betragter kerneenergi som en højrisikosektor, men ofte er denne holdning baseret på modstridende og uklare argumenter. Der bør således lægges vægt på følgende to fremgangsmåder:

3.3.1. Styrkelse og forbedring af værktøjer og procedurer for udvikling af pålidelige og sikre metoder til vurdering af kernekraftssikkerheden.

3.3.2. Uddannelse og informering af borgere og kvalificeret personale.

3.4. Rent indholdsmæssigt fremlagde ØSU i sin udtalelse om særprogrammer forslag, som sigter mod at bringe hovedforskningsfelterne i tråd med de spørgsmål, der optager borgerne (navnlig spørgsmålet om bortskaffelse af atomaffald). Forskning i nuklear sikkerhed udgør i den sammenhæng en af den pågældende udtalelses prioriteter.

Bruxelles, den 18. juli 2002.

Göke Frerichs

Formand for

Det Økonomiske og Sociale Udvalg

(1) ØSU's udtalelse om "Forslag til Europa-Parlamentets og Rådets afgørelse om deltagelsesregler for virksomheder, forskningscentre og universiteter og regler for formidling af forskningsresultater gældende under gennemførelsen af Det Europæiske Fællesskabs rammeprogram 2002-2006" (Ordfører: Henri Malosse - EFT C 94 af 18.4.2002, s.1).

(2) EFT C 94 af 18.4.2002, s. 1.